和江十飲范景仁家晚宿秘閣睹伯鎮題壁記番直日月感之作五古
作者：劉敞
朝代：宋

paragraphs: 阮公有大度，于世無所營。
顧獨好飲酒，而欣爲步兵。
未嘗語是非，舉俗駭且驚。
夫豈知胸中，磥磈獨不平。
西登廣武原，咄嗟豎子明。
朅來蓬池上，詠懷激哀聲。
此風久不聞，寥落成千齡。
鄰幾頗其流，貧賤能忘形。
校書天祿閣，不忍游公卿。
時從好事飲，傲兀人間情。
髪白不自疑，歸來臥前楹。
顧是壁上書，始知歳月傾。
喟然感舊交，因欲東南行。
黄鵠真去矣，白雲遠冥冥。
吾聞至人語，大塊勞我生。
天地一毫間，出處何重輕。
但使樽有酒，長醉不用醒。
君當觧此意，獨往何必清。